මණ්ඩාවල පිරිවෙන් පාරේදී මවට හා පුතාට ඇසිඩ් ගැසීමේ සිද්ධිය සම්බන්ධව සැකපිට අත්අඩංගුවට ගන්නා ලද එක්දරු කාන්තාවක් ලබන මස 03 වැනිදා දක්වා රක්ෂිත බන්ධනාගාරගත කර තැබීමට පූගොඩ මහේස්ත්‍රාත් හා අතිරේක දිසා විනිසුරු අරවින්ද පෙරේරා මහතා පෙරේදා (26 වැනිදා ) නියම කෙළේය.ඇය මණ්ඩාවල ප්‍රදේශයේ පදිංචිකාරියක වන අතර මේ ඉරණමට ලක් වූ මව හා පුතා ද එම ප්‍රදේශයේම පදිංචිකරුවෝ වෙති.දැනට දින කීපයකට ඉහත දී පාසල් ඇරීමෙන් පසුව දස හැවිරිදි එම පුතා මව සමග යතුරු පැදියෙන් නිවෙස් බලා එන අතරතුරදි පිටුපසින් යතුරු පැදියකින් පැමිණි දෙදෙනෙකු විසින් ඔවුනට ඇසිඩ් ගසා පලා ගොස් තිබිණි.ඇසිඩ් ගැසීමෙන් පුතාගේ ඇස් හා මවගේ මුහුණ හා පපුව පෙදෙස තදබල ලෙස පිළිස්සුණු අතර එම දෙදෙනා ගම්පහ රෝහලේ නේවාසිකව ප්‍රතිකාර ලබති.පූගොඩ පොලිසියේ අපරාධ විමර්ශන අංශයේ ස්ථානාධිපති වන්නිආරච්චි මහතා විසින් එම එක් දරු මව පූගොඩ මහේස්ත්‍රාත් අධිකරණයට ඉදිරිපත් කළ අතර එම සැකකාරිය වෙනුවෙන් අධිනීතිඥ සරත් සේනාරත්න මහතා පෙනී සිටියේය..